Vestfold og Telemark

Historie

Regionen vil bestå av Telemark fylke og Vestfold fylke, unntatt Svelvik kommune, som er planlagt overført til Viken.
Telemark fylke ble etablert i 1919 som en videreføring av det tidligere Bratsberg amt, som hadde vært et len og amt siden unionen med Danmark. Bratsberg amt og det senere Telemark fylke består av flere tildels overlappende historiske distrikter. Selve navnet Telemark omfattet ikke opprinnelig områdene ved kysten, og mindretallet på Stortinget gikk derfor inn for navnet Grenland-Telemark da det moderne fylket ble etablert.
Vestfold fylke ble etablert i 1919 som en videreføring av det tidligere Jarlsberg og Larviks amt. Sistnevnte ble selv etablert i 1821 da grevskapene Laurvig og Jarlsberg ble avviklet og slått sammen til et felles amt.

Sammenslåingsprosessen

En eventuell sammenslåing av fylker har vært diskutert i flere år med ulike konstellasjoner. Telemark fylkesting stemte i april 2017 mot sammenslåing med Vestfold. Vestfold fylkesting hadde vedtak på at fylket ønsket sammenslåing med både Telemark og Buskerud. Stortinget vedtok sammenslåing av Telemark og Vestfold 8. juni 2017 med virkning fra 1. januar 2020.
Tidlig i forhandlingene ble navnet «Skagerrak» brukt om det sammenslåtte fylket; dette er både navnet på et havområde og det nederlandske navnet på et sted i Danmark, og forhandlingsutvalget ble derfor tidlig enige om å finne et annet navn. Språkrådet anbefalte navnet Telemark og Vestfold som navn på den nye regionen. Telemark fylkesting fattet vedtak om at navnet Telemark måtte være med i det nye regionnavnet, mens Vestfold foreslo navnet Vest-Viken, som fikk kritikk blant annet fordi navnet opprinnelig ble skapt av Nasjonal Samling som navn på Buskerud og Vestfold, og fordi Telemark fylkesting mente det uansett var lite relevant for Telemark, som stort sett ligger utenfor det historiske Viken. 
10. november 2017 trakk Vestfold forslaget Vest-Viken og det ble klart at begge fylkene støttet Språkrådets forslag om Telemark og Vestfold. I begrunnelsen for at navnet Telemark måtte være med het det at Telemark er en innarbeidet merkevare og at det vil være helt feil å ikke bruke dette navnet videre, og at dette argumentet også taler for at det bør stå foran Vestfold i navnet. Navnet ble endelig bestemt å skulle være Vestfold og Telemark fra 1. januar 2020. Per 2018 er den alfabetiske formen Telemark og Vestfold brukt i navnene på ulike offentlige virksomheter og de to formene er omtrent like mye brukt i språkbruk ellers.
Hvor hovedstedene for fylkeskommunen og fylkesmannen skulle være skapte også en het debatt mellom fylkestingene i de to fylkene. Telemark fylkesting ga et klart uttrykk for at de ville ha fylkesmannens hovedsete i Skien og setet for fylkeskommunen i Tønsberg, men underveis så hadde regjeringen allerede lagt fylkesmannens hovedkontor til Tønsberg. Selv stemte Vestfold for at fylkesrådmennene skulle få fullmakt til å utrede nytt hovedsete fra 2023, men daværende kommunalminister Jan Tore Sanner sa at ingen av de tidligere fylkene skulle ha både fylkesmannen og fylkeskommunen samlet på et sted. Til slutt så ble det bestemt at fylkessetet for fylkeskommunen skulle være Skien, som også blir fylkets største by.
Fylkesmannen i Vestfold og Telemark ble slått sammen til én organisasjon 1. januar 2019, med Per Arne Olsen som fylkesmann.

Fylkeskommunen

Vestfold og Telemark fylkeskommune får til sammen ca. 3800 ansatte. Terje Riis-Johansen (Senterpartiet) blir fylkesordfører i fylkeskommunen.